ORDE do 7 de xuño de 2007 pola que se aproban as bases reguladoras e se procede á convocatoria pública para a concesión de bolsas para formación de dinamizadoras e dinamizadores da Igualdade en Galicia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 28/06/2007

O Estatuto de autonomía establece que lle corresponde aos poderes públicos de Galicia promover as condicións para que a liberdade e a igualdade do individuo e dos grupos en que se integran sexan reais e efectivas e remover os atrancos que impidan ou dificulten a súa plenitude.
A Lei 7/2004, do 16 de xullo, galega para a igualdade de mulleres e homes, tal e como establece no seu artigo 1º, vén reforzar o compromiso da Comunidade Autónoma de Galicia, na eliminación da discriminación entre mulleres e homes e na promoción da igualdade.
No Decreto 517/2005, do 6 de outubro, establécese a estrutura orgánica da Vicepresidencia da Igualdade e do Benestar. No seu artigo 5 punto 1.a) establécese que lle corresponde á Secretaría Xeral da Igualdade a xestión das políticas da Xunta de Galicia, en materia de xénero, loita contra a discriminación por razón de sexo, igualdade entre mulleres e homes, loita contra a violencia de xénero e calidade da vida persoal e familiar.
A realidade galega é diversa e amosa unha estrutura poboacional específica na que o medio urbano representa unha porcentaxe mínima nun territorio eminentemente rural ou semirrural. O papel das mulleres neste tipo de sociedade é fundamental e imprescindible para a conservación da estrutura sustentable. Non parece posible pensar nun desenvolvemento rural sostible que non inclúa o dereito a unha participación igualitaria, no que aspectos económicos, ambientais e sociais estean presentes, no que as condicións e oportunidades de acceso ao mundo laboral sexan máis equilibradas e na que as potencialidades de homes e mulleres sexan valoradas na mesma medida.
Para conseguir este desenvolvemento é necesario incorporar a perspectiva de xénero en todas as accións que se pretendan implementar, a través do respecto e revalorización do territorio como espazo xeográfico, produtivo, ecolóxico e social. De aí o apoio que a Administración autonómica quere prestar á posta en marcha dun programa de formación de dinamizadoras e dinamizadores da igualdade de oportunidades para poñer en práctica un programa de dinamización e empoderamento das mulleres, fundamentalmente das do medio rural.
Polo tanto, a Vicepresidencia da Igualdade e do Benestar considera de máximo interese a convocatoria e concesión de bolsas para o desenvolvemento de estudos e prácticas formativas dirixidas a proporcionarlles ás persoas que resulten adxudicatarias a capacitación necesaria para propiciar o achegamento das mulleres, fundamentalmente das que viven en ámbitos rurais e que teñen máis dificultades de acceso á información e aos recursos, a accións formativas que impulsen e consoliden a súa autonomía, desenvolvemento e crecemento persoal e colectivo, integrando a perspectiva de xénero.
Esta convocatoria tramítase de acordo co disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo, no Decreto 287/2000, do 21 de novembro, que o desenvolve e, en concreto, no relativo aos principios de obxectividade, concorrencia e publicidade na concesión de axudas e subvencións e no establecido na Lei 14/2006, de orzamentos xerais da Comunidade Autónoma de Galicia para o ano 2007, así como ás disposicións aplicables da Lei 38/2003, do 17 de novembro, xeral de subvencións, e o Real decreto 887/2006, do 21 de xullo, de desenvolvemento.
Na súa virtude e no uso das atribucións que me foron conferidas,
DISPOÑO:
Artigo 1º.-Obxecto.
Esta orde ten por obxecto a convocatoria, en réxime de concorrencia competitiva, de 16 bolsas para a formación de dinamizadoras e dinamizadores da Igualdade de oportunidades en Galicia.
Artigo 2º.-Características das bolsas.
1. As bolsas concederanse para o desenvolvemento de estudos e prácticas formativas, co obxectivo de proporcionar ás persoas seleccionadas a capacitación necesaria para propiciar o achegamento das mulleres, fundamentalmente das que viven en ámbitos rurais e que teñen máis dificultades de acceso á información e aos recursos, a accións formativas que impulsen e consoliden a súa autonomía, desenvolvemento e crecemento persoal e colectivo, integrando a perspectiva de xénero.
2. O programa de formación desenvolverase nas seguintes fases:
a) Fase I. Formación teórica.
Esta fase consistirá na realización dun curso que terá unha duración 40 horas, no cal se tentarán cubrir os seguintes obxectivos:
Igualdade de oportunidades.
-A igualdade de oportunidades: marco conceptual.
-O impacto do xénero na organización social. Tempos e espazos desiguais.
-O empoderamento: un proceso individual e social.
-Situación das mulleres en Galicia.
-O papel das mulleres no medio rural.
-A violencia de xénero, máxima expresión da desigualdade.
Xestión empresarial.
-As mulleres e o autoemprego.
-Viabilidade e iniciativas económicas.
-Formas xurídicas e constitución dunha empresa.
-Obrigas contables e fiscais.
-Axudas e subvencións.
Sensibilización ambiental.
-Aproximación ás actitudes e valores ambientais.
-Mellora na comprensión da problemática ambiental.
-A deterioración dos recursos naturais. O papel da sociedade.
-A importacia do monte galego na economía, identidade e sociedade.
Recursos.
-Habilidades sociais: dinámica e dirección de grupos, captación de usuarias, resolución de problemas, etc.
-Perfeccionamento do uso e coñecemento da lingua galega con especial incidencia na utilización non sexista da linguaxe.
-Estratexias de dinamización.
-Elaboración de propostas de material didáctico para empregar como recurso formativo.
-Elaboración de propostas de novos servizos e novos contidos.
3. O calendario do curso, así como o lugar onde se celebrará, será comunicado ás persoas seleccionadas cun mínimo de cinco días de anticipación ao inicio do curso.
O curso será titorizado por unha/un profesora/o experta/o na materia que realizará unha avaliación continua do proceso de formación e emitirá, en función do aproveitamento do curso, a cualificación final do alumnado.
4. Para superar o curso será preciso superar todos os módulos en que se estruture o programa e que as faltas de asistencia, mesmo xustificadas, non superen o 10% das horas programadas.
5. Non serán aboados pagamentos parciais aos bolseiros e bolseiras que non rematen o curso ou superen as faltas de asistencia permitidas.
b) Fase II. Formación práctica.
1. Esta fase da formación consistirá en actuacións dinamizadoras e de formación nas áreas de igualdade de oportunidades, xestión empresarial e sensibilización ambiental, dirixidas ás citadas asociacións de mulleres de todo o territorio galego e realizarase en contacto directo con aquelas coas que a Vicepresidencia da Igualdade e do Benestar teña acadado un acordo de colaboración, en función da distribución que, conxuntamente co tecido asociativo de mulleres, realice a Secretaría Xeral da Igualdade.
2. As bolseiras e bolseiros contarán co asesoramento, orientación e dirección dunha coordinadora-titora, designada pola Secretaría Xeral da Igualdade, que será a responsable de definir as tarefas que deben realizar e as reunións de seguimento ás que deben asistir. O horario dos bolseiros e bolseiras será de 35 horas semanais, coa distribución que realice a Secretaría Xeral da Igualdade. O período de vacacións será o que proporcionalmente lle corresponda en función da data de incorporación, calculado na proporción dun mes por ano completo de bolsa, tendo dereito igualmente de seis días de libre disposición por ano completo de bolsa ou da parte que proporcionalmente lle corresponda.
Artigo 3º.-Orzamento.
Para a concesión destas bolsas destínase un crédito de 100.000 euros imputables á aplicación orzamentaria 05.20.311B.481.1 dos orzamentos xerais da Comunidade Autónoma de Galicia para o ano 2007.
Artigo 4º.-Duración e dotación económica.
1. A duración das bolsas comprenderá o período que vaia desde a súa adxudicación ata o 31 de decembro de 2007.
2. A dotación económica de cada bolsa ascenderá a 1.000 euros mensuais brutos e incluirá os gastos ocasionados con motivo dos desprazamentos que as/os bolseiras/os teñan que realizar co obxecto da bolsa.
3. As persoas que obtivesen a bolsa terán dereito a un seguro de asistencia médica e a un seguro de accidentes.
Artigo 5º.-Persoas beneficiarias e natureza xurídica da relación.
1. Poderán optar á concesión destas bolsas as persoas que reunan os seguintes requisitos:
a) Estar domiciliada/o en Galicia.
b) Ter nacido no ano 1976 ou con posterioridade e ser maior de dezaoito anos na data de remate do prazo de presentación de solicitudes.
c) Posuír algunha das seguintes titulacións:
-Técnica/o superior da área de servizos socioculturais e á comunidade ou equivalente.
-Diplomada/o en educación social ou equivalente.
-Diplomada/o en traballo social ou equivalente.
2. A condición de beneficiaria/o destas bolsas non xerará relación laboral ou contractual de ningún tipo coa Xunta de Galicia nin cos organismos ou entidades en que realizaren o período de formación práctica, nin a súa inclusión na Seguridade Social.
Artigo 6º.-Solicitudes, prazo de presentación e documentación.
1. As solicitudes dirixiranse á Secretaría Xeral da Igualdade da Vicepresidencia da Igualdade e do Benestar e presentaranse no rexistro central da Vicepresidencia da Igualdade e do Benestar, nas delegacións provinciais ou a través dalgunha das formas establecidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. Xunto coa solicitude que se presentará segundo modelo oficial recollido no anexo I desta orde, deberase achegar a seguinte documentación:
a) Fotocopia compulsada do DNI.
b) Certificado de empadroamento.
c) Acreditación do coñecemento da lingua galega.
d) Copia compulsada do correspondente título.
e) Currículum vitae acompañando dos documentos orixinais u copias compulsadas que acrediten os méritos alegados.
f) Declaración de non incorrer nas causas de exclusión para ser beneficiarios de axudas ou subvencións que sinala a Lei 38/2003, do 17 de novembro, xeral de subvencións (anexo II).
g) Declaración doutras bolsas de estudos ou axudas solicitadas ou concedidas (anexo II).
h) Os/as solicitantes con algún grao de discapacidade deberán sinalalo no formulario de solicitude, indicando o grao de discapacidade que teñan recoñecido e, de ser o caso, solicitar as adaptacións de tempo e medios que consideraren necesarias.
3. O prazo para a presentación de solicitudes será dun mes desde o día seguinte ao da publicación desta orde no Diario Oficial de Galicia.
4. A presentación da solicitude implica o coñecemento e a aceptación das bases desta convocatoria. Así mesmo, comporta a autorización ao órgano xestor para comprobar de oficio o cumprimento das obrigas tributarias e sociais coa Axencia Estatal da Administración Tributaria, Consellería de Economía e Facenda e Seguridade Social, de acordo co establecido no artigo 43 da Lei de orzamentos xerais da Comunidade Autónomade Galicia para o ano 2007.
Artigo 7º.-Emenda de defectos.
Se a documentación presentada non cumprise os requisitos exixidos na convocatoria, requirirase a persoa interesada para que, no prazo máximo de dez días, emende as faltas ou remita a documentación requirida. De non facelo así, terase por desistido da súa petición e procederase conforme o disposto no artigo 71 da Lei 30/1992.
Artigo 8º.-Procedemento de avaliación e selección.
1. A valoración das solicitudes admitidas será realizada por unha comisión de avaliación integrada por:
Presidenta: a subdirectora xeral de Promoción da Igualdade.
Vogais:
A subdirectora xeral de Tratamento da Violencia de Xénero.
A xefa do Servizo de Prevención e Atención ás Vítimas.
A xefa do Servizo de Análise e Coordinación das Políticas de Igualdade.
Secretaria: unha funcionaria da Secretaría Xeral da Igualdade.
2. A selección realizarase mediante a valoración dos méritos acreditados conforme o seguinte baremo:
a) Valoración do título académico:
Título: técnica/o superior da área de servizos socioculturais e á comunidade ou equivalente: 4 puntos
Título: diplomada/o en educación social ou equivalente ou diplomada/o en traballo social ou equivalente: 3,5 puntos.
(Valoración máxima 4 puntos).
b) Coñecemento da lingua galega:
Curso de iniciación: 1 punto.
Curso de perfeccionamento: 2 puntos.
(Valoración máxima 2 puntos).
c) Formación en igualdade e xénero:
Cursos, xornadas, seminarios, obradoiros, realizados ou homologados por organismos oficiais: 0,50 puntos por cada 10 horas formativas, non valorándose as accións que posúan unha duración global inferior a 20 horas.
3. Unha vez examinadas as solicitudes, a comisión de valoración elaborará a relación provisional de candidatas/os por orde de puntuación, que se publicará na páxina web:vicepresidencia.xunta.es, concedéndolles ás/aos solicitantes un prazo de dez días desde a data de publicación na web para que formulen as alegacións que coiden oportunas, de conformidade co establecido no artigo 84 da Lei 30/1992, do 26 de novembro, co obxecto de realizar o trámite de audiencia anterior á proposta de resolución.
Para o caso de empate na puntuación obtida, este resolverase aplicando os seguintes criterios: en primeiro lugar, terán preferencia as mulleres e, de persistir o empate, as/os candidatos de maior idade e en último termo resolverase por orde alfabética comezando polo primeiro apelido.
Artigo 9º.-Resolución.
1. Unha vez analizadas as alegacións presentadas, a comisión de selección elevará ao vicepresidente da Igualdade e do Benestar, a través da Secretaría Xeral da Igualdade, a relación das 16 persoas propostas para a concesión das bolsas e a lista de reserva para o caso de non-aceptación ou renuncia dalgunha das propostas.
2. O vicepresidente da Igualdade e do Benestar ditará resolución que será publicada no Diario Oficial de Galicia e será notificada ás adxudicatarias e adxudicatarios. O prazo máximo para resolver e notificar as solicitudes presentadas ao abeiro desta convocatoria será de catro meses, contados desde o día seguinte ao da publicación desta orde no Diario Oficial de Galicia. De non mediar resolución expresa no dito prazo, as solicitudes deberán entenderse desestimadas.
3. O vicepresidente da Igualdade e do Benestar, por proposta xustificada da Secretaría Xeral da Igualdade, poderá revogar a concesión da bolsa se a persoa beneficiaria incumprise as condicións impostas con motivo da súa concesión, de conformidade co disposto no artigo 13º desta orde.
Artigo 10º.-Aceptación da bolsa.
A aceptación da bolsa farase nun prazo de 10 días hábiles desde a notificación da súa concesión, mediante documento asinado pola/o bolseira/o, no que se comprometa a cumprir todas as condicións recollidas nestas bases.
No caso de que esta aceptación non se produza no prazo sinalado, entenderase que a/o bolseira/o renunciaáa axuda e a Vicepresidencia da Igualdade e do Benestar poderá proceder á súa substitución pola persoa seguinte por orde de puntuación que figure na lista de reserva elaborada pola comisión de avaliación. Procederase de igual xeito se se producisen renuncias con posterioridade á a aceptación.
Artigo 11º.-Obrigas das persoas beneficiarias das bolsas.
As persoas beneficiarias destas bolsas están sometidas ás obrigas sinaladas nos artigos 14 da Lei 38/2003, do 17 de novembro, xeral de subvencións, e 78.4º do texto refundido da Lei de réxime financeiro e orzamentario de Galicia, aprobado por Decreto lexislativo 1/1999, do 7 de outubro, sen prexuízo do cal quedarán suxeitos ás seguintes obrigas:
a) Realizar a actividade ou adoptar o comportamento que fundamenta a concesión da subvención.
b) Acreditar perante a entidade concedente ou, se é o caso, perante a entidade colaboradora a realización da actividade ou a adopción do comportamento, así como o cumprimento dos requisitos ou das condicións que determinan a concesión ou o desfrute da axuda. O cumprimento desta obriga de xustificación realizarase nos termos previstos no artigo 30 da Lei 38/2003, do 17 de novembro, xeral de subvencións, na normativa regulamentaria de desenvolvemento e do disposto nas bases reguladoras ou nos instrumentos de concesión.
c) Someterse ás actuacións de comprobación que deba efecturar o órgano concedente ou, de ser o caso, a entidade colaboradora, así como calquera outra comprobación e control financeiro que poidan realizar os órganos de control competentes, tanto nacionais coma comunitarios, e achegar canta información lle sexa requirida no exercicio das actuacións anteriores.
d) Presentar, ao comenzo da percepción da bolsa declaración de non percibir outras bolsas ou axudas así como soldos ou salarios que impliquen vinculación contractual ou estatutaria das/dos interesadas/os.
e) Presentar ao remate da bolsa unha memoria detallada das actividades realizadas, na cal especificará o programa desenvolvido e os obxectivos acadados.
f) Comunicar a súa renuncia, no caso de se producir con posterioridade ao inicio da formación, á Secretaría Xeral da Igualdade, con cinco días de anticipación á data de cesamento.
g) Comunicarlle á Secretaría Xeral da Igualdade a obtención doutras bolsas ou axudas así como de calquera outra alteración dos requisitos impostos aos beneficiarios/as para o outorgamento destas bolsas. Esta comunicación deberase efectuar tan axiña como se coñeza.
h) Proceder ao reintegro dos fondos percibidos nos supostos previstos no artigo 13º desta orde.
Artigo 12º.-Pagamento.
O pagamento das bolsas realizarase por períodos mensuais vencidos e logo de que a titora correspondente expida certificación na que se faga constar que se cumpriu o programa inicialmente proxectado e se acadaron os obxectivos previstos.
No caso de producirse a incorporación ou o cesamento nun día distinto ao primeiro ou ao último de cada mes, a/o bolseira/o percibirá o importe que proporcionalmente corresponda ao número de días que goce da bolsa.
Artigo 13º.-Revogación e reintegro.
Dará lugar á revogación da bolsa e procederase ao reintegro total ou parcial e á exixencia dos xuros de demora, de conformidade co disposto na Lei 38/2003, do 17 de novembro, xeral de subvencións, co Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e co Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia:
a) O incumprimento por parte do bolseiro/a das obrigas relacionadas no artigo 11º contraídas coa aceptación da bolsa.
b) A ausencia inxustificada.
c) A obtención da bolsa sen reunir os requisitos exixidos para a súa concesión.
Artigo 14º.-Incompatibilidades.
A percepción destas bolsas é incompatible con calquera outra bolsa ou axuda financiada por calquera administración, institución ou ente público, así como con soldos ou salarios que impliquen vinculación contractual ou estatutaria dos interesados.
Artigo 15º.-Réxime de recursos.
As resolucións expresas ou presuntas dos expedientes tramitados ao abeiro do disposto nesta orde esgotarán a vía administrativa e contra elas caberá interpoñer directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o acto presunto.
Potestativamente, e con anterioridade á interposición do referido recurso contencioso-administrativo, poderá interpor recurso de reposición ante o mesmo órgano que dictou o acto, no prazo de un mes contado a partir do día seguinte ao da notificación da resolución, ou de tres meses contados a partir do día seguinte a aquel no que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción dada pola Lei 4/1999.
Artigo 16º.-Réxime sancionador.
As infraccións administrativas cometidas en relación coas axudas e subvencións reguladas nesta orde sancionaranse de conformidade co disposto no artigo 79 do texto refundido da Lei de réxime financeiro e orzamentario de Galicia, modificado parcialmente pola Lei 14/2004, do 29 de decembro, e no capítulo VII do Decreto 287/2000, do 21 de novembro.
Artigo 17º.-Publicidade.
1. De conformidade co artigo 13 da Lei 4/2006, do 30 de xuño, de transparencia e de boas prácticas na Administración pública galega, a Vicepresidencia da Igualdade e do Benestar publicará na súa páxina web oficial a relación dos beneficiarios e beneficiarias e das bolsas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
2. Así mesmo, en cumprimento co disposto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, as persoas beneficiarias autorizan a Vicepresidencia da Igualdade e do Benestar a incluír e facer público, nos rexistros de axudas, subvencións e convenios e de sancións, os datos relevantes referidos á axuda recibida así como ás sancións impostas.
Artigo 18º.-Normativa aplicable.
En todo o non previsto na presente orde aplicarase o disposto para esta materia na Lei 38/2003, do 17 de novembro, xeral de subvencións, no Real decreto 887/2006, do 21 de xullo, así como nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, na redacción dada pola artigo 12 da Lei 14/2004, do 29 de decembro, de medidas tributarias e de réxime administrativo, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e demais normativa que resultar de aplicación.
Disposición derradeira
Facúltase a Secretaría Xeral da Igualdade para que dite as disposicións necesarias para a aplicación do disposto na presente orde.
Santiago Compostela, 7 de xuño de 2007.
Anxo Manuel Quintana González
Vicepresidente da Igualdade e do Benestar